Йжвдыр швгIари йгвылиганыс дазыхIазырта йкъакъуа.

Ацгви ахIвынапи ртурых йзымбахыз гIарикIгьи дгьаъамзапI.ЙхъыччахъвапI,агIари дхъызхта,дхъампалуа дшIампалуа дщаквызкIыта чIвартакI дзырчIвуш щарда алапI. Ауаса,швгIай цIолата хIалашвырпш ауыс,йачIвыйа йалкIгIата ацгви ахIвынапи ртурых агIари дыззнабжьауа?
Ацгвы агIвна абзазагIвчва йрыуапI,ала апшцIа шахчауа йапшта ацгвы агIвна ахчитI, агIвна, хIвынап гьгIаднаргылуам.
Абзазара апны ауи акIвпI йшыъу.Ауаса ари ацгви ахIвынапи ртурых апны хIара йыгIбауа датшапI.Атурых апны агIвна зхчауа ацгвы,йынхата,зфачIвы гIазынхата йчахуа ацгвы хъыржжыта,бжалагата акIвпI йшгIахIдырбауа.АхIвынап ари атурых апны йгъычпI, ауаса, швапшы атурых апны ахIвынап шгIарбу - йласыта ,пша ацIата,гвыбзыгъара алата.
АгIари йбынджьа хъымшвтскIва дыззырбжьауа йачIвыйа?
Хъа ухъата, уласыта, аугIа узагIажьауата уаъазтын угъыч укIвач, йшгIаугуа гьак1вым, йгIаугуа акIвпI.Йуыму гъычрахума момкIва пхдзыла йгIауынхаз акIвма, йгьакIвым йхъаду, йхъаду,йуыму акIвпI.
«25 кадр» щарда йаквчважвитI, агIвы йшйызарарула, сара сыхъаз й25 кадру ари йгIахIдырбауа, хIыззнабжьауа хIампшуата, йгIахIшIарцIалакIгьи йхIгвылыгIгауа акIвпI.
ЙгIваз абаца ахъвахъвара гIаррейшахра баргвыпI,абаца йъадзайдзу йазухауа акIвпI, агIари дъадзайдзу дыззубжьауа акIвпI.
Йжвдыр швгIари йгвылиганыс дазыхIазырта йкъакъуа.
Абзира швымазтI Абазаква.

Аслан Ашуйский.